## Esport reconeix els medallistes valencians en el Campionat d’Europa sub 20 i Andreu Blanes, bronze del Mundial de Trail

*** El director general d’Esport ha assenyalat que estos jóvens estan cridats a fer “grans marques en el Campionat d’Europa d’atletisme que se celebrarà a València en 2027”**

La Generalitat, a través de la Direcció General d’Esport, ha reconegut la trajectòria dels sis atletes de la Comunitat Valenciana que han aconseguit una medalla en el Campionat d’Europa sub 20 celebrat en la localitat finlandesa de Tampere. En l’acte també s’ha retut homenatge a Andreu Blanes, medalla de bronze del Mundial de Trail Running disputat el passat cap de setmana a Canfranc-Pirineus.

Rafa Mahiques, Joan Querol, Íker Moreno, Martí Torregrosa, Helio Marco i Dani Monfort han sigut rebuts pel director general d’Esport, qui ha assenyalat que “és moment de reconéixer l’èxit dels nostres atletes i dir-los com d’orgullosos que estem d’ells”. A més, també ha volgut “destacar i agrair a totes les seues famílies l’esforç que fan per ells”.

Així mateix, Cervera ha assenyalat que amb este acte es vol “reconéixer la força de l’atletisme de la Comunitat Valenciana, de la gran faena que fa tot el col·lectiu relacionat amb este esport amb la seua federació al capdavant”.

Per la seua part, Andreu Blanes també ha sigut distingit per la seua última medalla de bronze en el Mundial així com per la seua trajectòria de grans èxits en el Trail Running.

Finalment, el director general d’Esport ha assenyalat que estos jóvens estan cridats a fer “grans marques en el Campionat d’Europa d’atletisme que se celebrarà a València en 2027”.

Fecha: 01/10/2025